# NUORISOPALVELUIDEN VUOSIAVUSTUKSET, HAKIJAN OPAS

Haapajärven kaupungin nuorisopalvelut myöntää vuosittain yleisavustuksia haapajärvisen nuorisotyön ja -toiminnan tukemiseen. Avustukset ovat:

1. Yleisavustus nuorisoyhdistyksille
2. Yleisavustus nuorisoryhmille

## HAKUMENETTELY

Haapajärven kaupungin nuorisopalvelut julistaa avustukset haettavaksi julkisella ilmoituksella yhdessä kulttuuri- ja liikuntapalveluiden avustusten kanssa. Hakuilmoitus julkaistaan sanomalehdessä, kaupungin internet-sivuilla, kaupungin Facebook-sivuilla ja kaupungintalon, kirjasto - kulttuuritalon sekä uimahallin Info-Tv -näytöillä.

Haku tapahtuu maaliskuussa, päivämäärät tarkennetaan hakuilmoituksessa. Avustusta myönnetään kuluvan kalenterivuoden toimintaan.

Avustusta haetaan sähköisellä hakukaavakkeella. Linkki kaavakkeeseen löytyy Haapajärven kaupungin kotisivuilta [www.haapajarvi.fi](http://www.haapajarvi.fi). Hakijat saavat tarvitessaan apua lomakkeen täyttämiseen Haapajärven kirjastosta. Lisätietoja nuorisopalveluiden vuosiavustuksista antaa nuoriso-ohjaaja puh. 044 4456 404.

Puutteellisesti täytettyjä tai myöhästyneenä saapuneita sekä muille kuin nuorisopalveluille osoitettuja avustushakemuksia ei huomioida.

## YLEISEHDOT

Avustusta saaneilta edellytetään, että tiedotuksessa, markkinoinnissa, toimintakertomuksessa tms. ilmoitetaan, että hakija on saanut Haapajärven kaupungin nuorisopalveluilta avustusta.

## JAKOPERUSTEET

Hakijan kotipaikka tulee olla Haapajärvi.

Avustettavan toiminnan tulee kohdistua paikalliseen nuorisotoiminnan harjoittamiseen tai edistämiseen. Toiminnassa mukana olevista / yhdistyksen jäsenistä 2/3 tulee olla alle 29-vuotiaita.

Avustustoiminta on aina harkinnanvaraista. Avustuksia myönnettäessä otetaan huomioon avustuksen tarve, toiminnan laatu, laajuus ja tarkoitus sekä hakijan muualta saama tuki.

Avustukset kohdennetaan nuorisopalveluiden palveluja korvaavaan ja/tai täydentävään toimintaan.

*Mihin avustusta ei voi myöntää*

* kaluston hankintaan (ei koske soittimia)
* Haapajärven kaupunkikonserniin kuuluville yksiköille
* alkoholi-, elintarvike- ja ruokailukustannuksiin
* hankkeisiin, joiden pääasiallinen tarkoitus on voiton tuottaminen, mainonta tai muu liiketaloudellinen toiminta
* avustuksia ei myönnetä tilaisuuksiin tai hankkeisiin, joilla pääsääntöisesti on puoluepoliittinen tai uskonnollinen tarkoitus
* jälkikäteen anottuihin jo toteutuneisiin tapahtumiin tai kuluihin.

## AVUSTUKSEN MAKSAMINEN JA SELVITYS KÄYTÖSTÄ

Allekirjoittaessaan hakemuksen hakija sitoutuu noudattamaan yleisehtoja ja suorittamaan kaupungille takaisin maksetun avustuksen, mikäli hakija rikkoo avustusehtoja.

Avustuksen saajalle ilmoitetaan päätöksestä kirjeitse tai pöytäkirjaotteella. Nuorisoyhdistyksille avustus maksetaan, kun päätös on saanut lainvoiman. Rekisteröimättömille yhdistyksille ja nuorisoryhmille maksetaan sen jälkeen, kun nuorisopalveluille on esitetty hyväksyttäviin tositejäljennöksiin perustuva tiliselvitys avustuksen kohteena olevan toiminnan, tapahtuman tai hankinnan toteutumisesta.

## 1. YLEISAVUSTUS NUORISOYHDISTYKSILLE

Paikallisella nuorisoyhdistyksellä, tarkoitetaan valtakunnallisten nuorisoyhdistysten paikallisia jäsenyhdistyksiä, joiden jäsenistä vähintään 2/3 on alle 29-vuotiaita; muita paikallisia rekisteröityjä ja rekisteröimättömiä nuorisoyhdistyksiä, joiden jäsenistä vähintään 2/3 on alle 29-vuotiaita. Tähän ryhmään kuuluvat myös ne aikuisjärjestöjen nuoriso-osastot, jotka ovat kirjanpidossa selkeästi erotettavissa pääjärjestöstä. Rekisteröimättömältä nuorisoyhdistykseltä edellytetään, että sen hallintotoiminta ja talous on järjestetty kuten rekisteröidyn yhdistyksen ja sen nimenkirjoittajat ovat täysi-ikäisiä.

Yleisavustus myönnetään vuosittain toistuville tapahtumille tai toimintaan, joka on kaupungin nuorisotoiminnalle merkittävää.

Hakemukseen tulevat liitteet:

* toimintasuunnitelma ja talousarvio käyttövuodelle (hakuvaiheessa)
* edellisen vuoden toimintakertomus (toimitettava heti sen valmistuttua)
* tilinpäätös ja tilintarkastajien lausunto (toimitettava heti sen valmistuttua)

## 2. YLEISAVUSTUS NUORISORYHMILLE

Nuorten itsensä järjestämän nuorisotoiminnan avustamisella tarkoitetaan nuorten ryhmien taloudellista avustamista. Toiminnasta vastaavista henkilöistä tai hankkeen toteuttajista tulee vähintään 2/3 olla alle 29-vuotiaita. Näitä ryhmiä ovat myös aikuisjärjestöjen yhteydessä toimivat nuorten ryhmät.

Avustushakemukseen tulevat liitteet:

* taloussuunnitelma
* toiminta- tai työsuunnitelma
* muu, hakijan tarpeelliseksi katsoma liite